Nokia 3310

Nokia 3310 on GSM-võrgus töötav mobiiltelefon, mida esitleti 1. septembril 2000. aastal. Selle eelkäija oli Nokia 3210. Telefon oli väga populaarne kogu maailmas. Seda toodeti ligikaudu 126 miljonit, mis teeb Nokia 3310-st ühe maailma edukaima telefoni. Nokia 3310 baasil on välja antud mitu mudelivarianti, näiteks Nokia 3315, 3320, 3330, 3350, 3360, 3390 ja 3395.
Disain.
Nokia 3310 töötati välja Nokia Taani üksuses. See on kompaktne ja vastupidav telefon, mille mõõtmed on 113 × 48 × 22 mm ja kaal 133 grammi. Ekraan on monokroomne ja eraldusvõime 84 × 48 pikslit. Nokia 3310-st on olemas ka 115 g versioon, millel on vähem funktsioone; näiteks 133 g versioonil on avakuval kaks kätt, mis puudutavad teineteist, kuid 115 g versioonil seda pole. Nokia 3310-t hoitakse tavaliselt peopesas ja nuppe vajutatakse pöidlaga. Korpus ja klaviatuur on valmistatud plastmassist. Klaviatuuri sinine nupp on põhinupp, mida vajutades saab teha eri tegevusi, C-nupp on mõeldud käsu tagasivõtmiseks. Nooleklahvid on navigeerimiseks. Telefoni sisse- ja väljalülitamisnupp asub telefoni ülaküljel ning on kummist ja musta värvi.
Kuulsus.
Nokia 3310 on üks maailma kuulsamaid telefone eelkõige tänu oma ajatule kompaktsele disainile, töökindlusele ja väga heale aku vastupidavusele. Internetis leiab palju arutelusid, kus proovitakse telefoni lõhkuda, kuid see lõpeb enamasti tulutult. Naljahambad on öelnud, et Nokia 3310 on üks maailma kõige raskemini lõhutav asi. Kui kõik müüdud Nokia 3310/3300 telefonid ritta seada, saaks keti, mis algaks Helsingist ja lõpeks Santiagos (üle 13 000 kilomeetri).
Omadused.
Telefonil oli oma aja kohta mitu märkimisväärset lisa, nagu kalkulaator, taimer, stopper, valuutateisendi. Mänge on neli: "Space", "Impact", "Bantumi" ja väga populaarne ussimäng "Snake II". "Snake'i" sarja mängud on Nokia telefonides väga populaarsed juba 1997. aastast. Mudeliga 3310 toodi uuendus ka tekstsõnumite saatmisse, sest see toetas tavalistest kolm korda pikemaid, kuni 459 tähemärgi pikkusi sõnumeid. Telefonil on ka kiireks helistamiseks häälvalimine valitud numbritele. 3310 mudelis kasutati 900 mAh NiMH-akut (BMC-3) või 1000 mAh Li-Ion (BLC-2) tüüpi sisseehitatud akut.
Isikupärastamine.
3310 mudeli korpus on vahetatav. Korpuse stiile oli palju, kuna neid tootsid paljud firmad üle maailma. Telefoni helinavalikus on 35 monofoonilist helinat, peale selle oli ruumi veel seitsmele enda loodud helinale. Helinaid sai juurde tellida teenusepakkujatelt, kuid võis ise luua, kasutades telefonis olevat Helilooja rakendust. Pimenduspildiks sai määrata ka sõnumina saadud pildi.
Versioonid.
3320, 3315, 3360 ja 3395.
Nokia 3315 on Nokia 3310 täiustatud versioon, millel on mõned uuendused.
Peale selle parandati veel mõned vead, mis leiti 3310-l.
Andmesidekaablit kasutades on enamikku 3310 versioone on võimalik uuendada, et saada 3315 funktsioone.
WAP-täiustatud mudelid (3330 ja 3350).
Nokia 3330 lisati CSD põhine WAP tugi, animeeritud pimenduspildid, löökkuulimäng “Bumper“ ja telefoniraamat, mis ei olnud SIM-kaardi, vaid telefoni enda mälus. Samuti oli sel võimalus tõmmata Java MIDP rakendusi WAP-i kaudu.
Aasia versioon, tuntud kui 3350, oli olemuselt täiustatud 3330, millel oli olemas WAP, animeeritud pimenduspildid, rütmiline taustavalgustus, kahesuunalised navigeerimisnupud (mis olid mõeldud helistamiseks ja kõne lõpetamiseks), Hiina kalender ning 96 × 65 piksli suurune ekraan.
AMPS/D-AMPS-põhised versioonid (3320 ja 3360).
Nokia 3360 ja 3320 olid mõeldud USA ja Kanada turule. Need sarnanesid väga 3310 ja 3390-ga, kuid kasutavad digitaalselt AMPS ("TDMA")/AMPS-tehnoloogiat, mitte GSM-tehnoloogiat. 
Neil oli olemas ka infrapunaliides. Erinevalt 3390-st ei toeta 3360 ja 3320 häälvalimist. Telefonid kaaluvad 136 g, seega on nad natuke raskemad kui 3390, mis kaalub 119 g. Neil on ka kahesuunalised navigeerimisnupud.
Ekraan.
Nokia 3310 LCD on laialdast kasutamist leidnud mikrokontrollerite projektide puhul. Need on graafilised LCD-d ja sisaldavad veel Philips PCD8544 kontrollerit, mis on lihtsasti juhitav kasutades SPI siini. Philips PCD8544 on vähese voolutarbega CMOS LCD-kontroller. Ekraan on kasutusel ka Gamebuinol (Arduionol põhinev käeshoitav mängukonsool). Kasutajad peavad suutma meelitada seadet kuvama 3-astmelist halliskaalat ja tegema optilise andmevahetuse, moduleerides LED-taustavalgustust.
LCD-paneeli juhtimine ei ole lihtne, sest seal on palju piksleid, mida individuaalselt elektrisignaaliga juhtima peab. 84 × 48 piksli puhul räägime 84 tulbast ja 48 reast, mis teeb kokku 4032 pikslit. Nii suurt hulka väljaviike näiteks Arduino puhul pole võimalik ühendada ja tuleb meeles pidada ka seda, et mikroskeemide tootmisel viib väljaviikude arvu suurendamine märgatavalt hinda üles. Selleks et väljaviikude hulka vähendada, kasutatakse LCD-paneelide puhul nn skaneerimismeetodit, mis tähendab, et korraga uuendatakse vaid üks rida piksleid, kuid uuendamine toimub mitu korda sekundis ja inimese silm seda ei taju. Ühe rea korraga uuendamine tähendab seda, et eelneva 84 × 48 = 4032 asemel on vaja kõigest 84 + 48 = 132 väljaviiku.
Ka 132 väljaviigu ühendamine mikrokontrolleriga oleks kulukas, seetõttu kasutatakse LCD kontrolleri mikroskeeme, mis hõlbustavad LCD pikslimaatriksi juhtimist. Philips PCD8544 on üks sellistest LCD kontrolleritest.
Arduinoga ühendamine.
Kuna 3310 LCD kasutab Philips PCD8544 kontrollerit, mis töötab 3,3 V peal, tuleb Arduino 5-voldine väljundpinge muundada 3,3-voldiseks, et vältida ekraani kahjustamist. Kõige lihtsam on selleks kasutada 4050 translatorit ("Level Shifter"). Et Nokia 3310 LCD ühendada Arduinoga, tuleb järgida tabelis toodud "pin"'ide järjekorda. Kui ekraan on Arduinoga ühendatud, tuleks Arduinot programmeerida. Programmeerimise koode leiab näiteks Arduino kodulehelt.
Nokia 3310 tänapäeval.
Hästi taastatud Nokia 3310 on samas hinnaklassis tänapäevaste nutitelefonidega. Näiteks Prantsuse firma Lëkki müüb taastatud Nokia 3310 umbes 80 euroga, umbes sama hinna eest saaks Iirimaal Samsung Galaxy Fame telefoni.
Nokia 3310-l on tänapäevaste nutitelefoni ees palju eeliseid. Näiteks on sellel väga pikk aku vastupidavus, 3310 võib nädalaid laadimata olla. Seda on ka lihtne käsitleda ja telefon on vastupidav. Kui Nokia 3310 maha kukub, pole vaja üldiselt karta, et midagi katki läheb.
Nokia 3310 ja Nokia 3410, 3510, 6360.
Kui võrrelda Nokia 3310-t ja üht tema järglast Nokia 3410-t, siis uuem erineb vanemast selle poolest, et sel on:
Tabelis on näha Nokia 3310 ja tema järglaste olulisemad erinevused.